**Ny info om 132 kV linjen**

Det er oppdaget en konstruksjonsfeil som gir for lite strekk på linjene. BKK orienterer oss om planer for utbedring.

Linjene er per i dag ikke strømførende!

Hege C. Lindqvist 19.12.2015

**BREV FRA BKK**:

Jeg viser til tidligere korrespondanse vedrørende den nye 132kV linjen Granvin – Voss der dere bl.a. har påpekt at ledningene har hengt urovekkende lavt i forbindelse med snø som har lagt seg på ledningene.

Vi var i utgangspunktet av den oppfatning at dette var et naturlig og forventet fenomen som kunne oppstå siden linjen ikke var tatt i bruk og ledningene derfor var kalde.

Det viser seg imidlertid at det er oppdaget en konstruksjonsfeil ved linjen på en strekning fra mast nr. 33 ved vinte-parkeringsplassen ved Bulko til mast nr. 15 som står ca. 1 km. sør for Krokavatnet i retning Granvin.  Kort forklart er ledningen strukket for lite stramt på denne strekningen.  Dette medfører bl.a. at ledningene siger unormalt langt ned nå det legger seg is eller snø på dem.

Planen vi har for å rette på dette er å stramme opp ledningene på den angitte strekningen i tillegg vil vi montere flere barduner på to master (mast 29 og 25).

Vi hadde opprinnelig en plan om så sette den nye linjen i drift den 3.12.  Av andre utenforliggende årsaker ble dette utsatt.

Da vi oppdaget de nevnte problemene med linjen, før planlagt idriftsetting, innførte vi følgene sikkerhetstiltak:

1.     132kV linjen Granvin – Voss skal i utgangspunktet ikke tas i bruk (bli strømførende) før feilen mellom mast 33 og mast 15 er utbedret.  Feilen er planlagt utbedret i løpet av januar/februar 2016.

2.     Dersom det oppstår feil andre steder i ledningsnettet kan det likevel bli aktuelt å ta i bruk linjen før den er utbedret.  Dette for å sikre strømforsyningen i områder Voss – indre Hardanger.

3.     Dersom linjen unntaksvis må tas i bruk, i forbindelse med forhold nevnt under pkt. 2, skal dette ikke skje før følgende sikringstiltak er gjennomført;
a) Hele linjen fra Voss til Granvin må befares, fortrinnsvis fra helikopter, alternativt fra bakken.

b) Dersom det viser seg at linjen henger uforsvarlig lavt på grunn av snø eller is på ledningene må snø/is fjernes slik at ledningene igjen henger forsvarlig høyt over terrenget før linjen settes i drift.
c) Så lenge linjen er i drift (inntil konstruksjonsfeilene er utbedret) må det fortløpende foretas kontroll for å sikre at ikke ny snø/is har kommet på linjen og medført at den igjen henger for lavt.
d) Så snart som praktisk mulig (etter at evt. feil nevnt i pkt.2 er utbedret) skal linjen igjen kobles ut inntil konstruksjonsfeilen er utbedret.

BKK sitt overordnede mål er å ivareta personsikkerheten til alle som ferdes i nærheten av våre strømførende anlegg.

Ovennevnte tiltak skal sikre at ikke noen kan komme i utilsiktet kontakt med strømførende ledninger.

BKK vil rykke inn en kunngjøring i Avisa Hordaland om dette forholdet i morgen, fredag 19.12.

Vi vil likevel sette stor pris på om dere kan formidle denne meldingen videre til medlemmene i Velforeningen for Stuaset hytteområde.

Kunngjøringen i avisen er av et mer kortfattet format.  Vi synes derfor det er viktig at dere som har hytter og ferdes i det aktuelle området får en mer utfyllende orientering.

BKK beklager ulempene dette kan medføre for dem som blir berørt.

Vi vil holde dere orientert om utviklingen i denne saken.

Vi ønsker dere en god jul og et godt nyttår.

Vennlig hilsen

Jan Reime
Prosjektleder